text: ধাওয়ানকে লিগের শেষ দিকে পাওয়ার আশা ভারত অধিনায়কের - Kolkata24x7 | Read Latest Bengali News, Breaking News in Bangla from West Bengal's Leading online Newspaper
  Home খেলা ক্রিকেট ধাওয়ানকে লিগের শেষ দিকে পাওয়ার আশা ভারত অধিনায়কের
  নটিংহ্যাম: ট্রেন্ট ব্রিজে ভারত-নিউজিল্যান্ড ম্যাচ বৃষ্টিতে পণ্ড হওয়ার মাঝেও উঠে এল শিখর ধাওয়ানের ফিটনেস৷ বাঁ-হাতের বুড়ো আঙুলের চোটের জন্য নিউজিল্যান্ড ম্যাচ থেকেই মাঠের বাইরে টিম ইন্ডিয়ার এই বাঁ-হাতি ওপেনার৷ বিশ্বকাপে তাঁর খেলা নিয়েও সংশয় রয়েছে৷ তবে লিগের শেষ দিকে 'গব্বর'কে পাওয়ার আশা ভারত অধিনায়কের৷
  নটিংহ্যামে বৃষ্টিতে ভারত-নিউজিল্যান্ড ম্যাচে একটিও বল গড়ায়নি৷ টস করাও সম্ভব হয়নি৷ ম্যাচ পরিত্যক্ত হওয়ায় দুই দলই এক পয়েন্ট করে পায়৷ ফলে তিন ম্যাচে ৫ পয়েন্ট নিয়ে লিগ তালিকায় তিন নম্বরে উঠে আসে ভারত৷ পোস্ট ম্যাচ প্রেজেন্টেশনে ক্যাপ্টেন কোহলি ধাওয়ানের ফিটনেস আপ-ডেট দিতে দিয়ে বলেন, 'ধাওয়ানের আঙুলে প্লাস্টার করা হয়েছে৷ সপ্তাহ দু'য়েক রাখা হবে৷ প্লাস্টার খোলার পর ও আঙুলের অবস্থা জানা যাবে৷ আশা করি, লিগের শেষ দিকে এবং সেমিফাইনালে ওকে পাওয়া যাবে৷'
  গত রবিবার কেনিংটন ওভালে অস্ট্রেলিয়ার বিরুদ্ধে ব্যাটিং করার সময় বাঁ-হাতের বুড়ো আঙুলে প্যাট কামিন্সের বাউন্সারে চোট পান ধাওয়ান৷ আঙুলের যন্ত্রণা নিয়েই গতবারের চ্যাম্পিয়নদের বিরুদ্ধে দুরন্ত সেঞ্চুরি করেন টিম ইন্ডিয়ার এই ওপেনার৷ চোট পাওয়ার পর চোটের গতিপ্রকৃতি বুঝতে সোমবারই ধাওয়ানকে নিয়ে যাওয়া হয় লিডসে। সেখানেই তাঁর আঙুলে স্ক্যান করা হয়। সেই স্ক্যানের রিপোর্টেই বছর তেত্রিশের এই বাঁ-হাতি ওপেনারের আঙুলে হেয়ারলাইন ফ্র্যাকচারের উল্লেখ করা হয়। চিকিৎসকরা তাঁকে ২১ দিনের বিশ্রামের পরামর্শ দেন৷
  ফলে নিউজিল্যান্ড, পাকিস্তান ম্যাচ তো বটেই৷ লিগের আরও কয়েকটি ম্যাচে বাঁ-হাতি ওপেনারের খেলার কোনও সম্ভাবনা নেই৷ তাই ধাওয়ানের 'কভার' হিসেবে তরুণ উইকেটকিপার ব্যাটসম্যান ঋষভ পন্তকে ইংল্যান্ড উড়িয়ে নিয়ে যাওয়া হচ্ছে৷ চলতি সপ্তাহের শেষেই ইংল্যান্ডে দলের সঙ্গে যোগ দেবেন পন্ত৷
  ধাওয়ানকে নিয়ে তড়িঘড়ি কোনও সিদ্ধান্ত নিতে চায় না ভারতীয় থিঙ্কট্যাঙ্ক৷ বৃহস্পতিবার ক্যাপ্টেনের কথায় তা পরিষ্কার৷ তাই ধাওয়ানের বদলি হিসেবে কোনও ক্রিকেটারকে নাম ঘোষণা করেনি ভারতীয় ক্রিকেট বোর্ড। সুতরাং পরিবর্ত নয়, পন্তের ইংল্যান্ডে বিমান ধরার বিষয়টি কেবল ধাওয়ানের 'কভার' হিসেবেই। কারণ ভারতীয় ক্রিকেট বোর্ডের পক্ষ থেকে মঙ্গলবার সন্ধ্যায় স্পষ্ট জানিয়ে দেওয়া হয়, ধাওয়ান আপাতত ইংল্যান্ডে দলের সঙ্গেই থাকছেন। তার পর এদিন বিরাটও লিগের শেষ দিকে বাঁ-হাতি ওপেনারের মাঠে ফেরার সম্ভাবনা দেখছেন৷
  রবিবার ম্যাঞ্চেস্টারে পাকিস্তানের বিরুদ্ধে মাঠে নামছে বিরাটবাহিনী৷ বিশ্বক্রিকেটের এই মেগা ইভেন্টে ভারত-পাক লড়াই হল টুর্নামেন্টের ইউএসপি৷ এই ম্যাচে ধাওয়ানের পরিবর্তে রোহিত শর্মার ওপেনিং পার্টনার হিসেবে লোকেশ রাহুলের মাঠে নামা প্রায় নিশ্চিত৷ আর চার নম্বরে ব্যাট হাতে দেখা দিতে পারে অল-রাউন্ডার বিজয় শংকরকে৷